<classify> WAKATI Shirika la Umoja wa Mataifa Linaloshughulikia Chakula na Kilimo Duniani FAO, likitoa tahadhari kwa nchi za Afrika Mashariki kuhusu baa la nzige, Tanzania imesema imejipanga kukabiliana na nzige hao, kuhakikisha hawaleti madhara yoyote kwa wakulima. Waziri wa Kilimo Japhet Hasunga pichani alisema hayo jana alipozungumza na HabariLeo kwa njia ya simu, kuhusu tatizo hilo, linalotishia kuleta uhaba wa chakula katika nchi za Afrika Mashariki. Alisema serikali imejipanga sawasawa, kukabiliana na nzige hao, kwa sababu imeona kile kinachotokea Kenya, ambako mazao ya wakulima yameshambuliwa na makundi makubwa ya nzige. Hivyo katika kuwakabili wadudu hao, serikali imejipanga kufanya mambo yafuatayo.Hasunga alibainisha jambo la kwanza ambalo ni la msingi ni kuhakikisha kuwa kunakuwa na dawa za kutosha, kuweza kupambana na nzige hao.Kwamba huo ni mkakati wa kwanza wa serikali, ili ikitokea janga hilo likaingia nchini, kazi itakuwa ni kuwaua kwa kuwanyunyizia dawa. Jambo la pili ni kuandaa mazingira ya kupambana na nzige hao ikiwa ni pamoja na kutoa elimu kwa wananchi ili wawe tayari kusaidia katika mapambano hayo ili pale tatizo litakapojitokeza, watoe taarifa mapema ili serikali iweze kuchukua hatua zinazostahili, alisema waziri Hasunga.Jambo la tatu ni kuandaa vifaa na vitendea kazi kwa ajili ya kukabiliana na tatizo pindi litakapoingia nchini. Waziri huyo alitaja vitendea kazi hivyo ni ndege zitakazotumika kunyunyiza dawa katika maeneo yatakayoathirika ; na kuandaa wataalamu kwa ajili ya kukabili tatizo hilo.Hasunga alisema jambo la nne, ambalo serikali kupitia wizara yake italifanya ni kuitisha mkutano wa taasisi zote zilizopo chini ya Wizara ya Kilimo, ili wahakikishe wanajipanga wote kukabiliana na nzige hao. Taasisi zetu zote nimeziita ili tuweze kuzungumza na kuhakikisha tunajipanga na pale inapowezekana kuomba msaada kutoka katika ofisi zingine, tuweze kushirikiana nao kama Tamisemi pamoja na ofisi za mikoa na maeneo mengine, kwa sababu hali hii inatuhusu wote kwa sababu hili ni janga la kitaifa sio la wizara moja, alifafanua waziri Hasunga. Alisema kutokana na ushirikiano uliopo kati ya nchi wanachama wa Jumuiya ya Afrika Mashariki, Tanzania ilisaini mikataba kadhaa ya ushirikiano na Kenya kwa ajili ya vifaa vya kutumia endapo itatokea. Hivyo, kutokana na mikataba hiyo, Tanzania itatumia ndege za Kenya katika kunyunyiza dawa kwa ajili ya kuua wadudu hao.Tanzania inachukua hatua hiyo, kutokana na tahadhari iliyotolewa na idara ya kuchunguza na kupambana na nzige ya Shirika la Chakula na Kilimo la Umoja wa Mataifa FAO kuwa nchi za Afrika Mashariki, zipo katika hatari ya kuvamiwa na nzige hao walioanzia nchini Ethiopia. Kwa mujibu shirika hilo, nzige hao bada ya kutoka nchini Ethiopia walieneo maeneo mbalimbali nchini Somalia na Sudan Kusini na kisha Uganda, ambako wanaripotiwa kushambulia mazao ya chakula.Sababu ya kusambaa kwao kwa haraka iliyotajwa na FAO ni mvua zinazoendelea kunyesha. Nzige hao wanatoka katika maeneo kame ya Ethiopia.Taarifa iliyotolewa na shirika hilo Januari 6, 2020 ilisema janga hilo ni kubwa kuwahi kutokea katika ukanda wa Afrika Mashariki katika kipindi cha miaka 70. Ilisema moja ya athari iliyotokea Ethiopia na Somalia ni kuharibiwa kwa mashamba ya mazao ekari 175,000. Serikali ya Kenya imeongeza lita 3,000 za kemikali, kukabiliana na wadudu hao pamoja na ndege tatu za kunyunyizia dawa. Shirika hilo la Kilimo na Chakula limeonya kuwa huenda nzige hao, wakaongezeka kutokana na mvua zinazoendelea kushuhudiwa, kwani ni mazingira mazuri ya kuzaliana. Kwamba nzige wa kike ana uwezo wa kutaga mayai 300 kwa siku, hivyo anaweza kuongeza idadi yao kwa kasi. Serikali ya Kenya ikishirikiana na Shirika la kudhibiti nzige Afrika Mashariki, inatumia helikopta kadhaa kunyunyiza kemikali katika maeneo yaliyoathiriwa.Nzige hao waliripotiwa kuingia nchini Kenya Desemba 28 mwaka jana na kuvamia Kaunti za Wajir, Marsabit na Mandera . Nzige hao waliingia Kenya kutoka Somalia na Ethiopia.  <topic>: KITAIFA 